KOMISJONI OTSUS,

18. detsember 2001,

millega kiidetakse heaks Belgia ja Hollandi poolt esitatud Aujeszky haiguse likvideerimise programm, käsitletakse Belgia ja Hollandi territooriumile viimiseks mõeldud sigade puhul ette nähtud lisatagatisi, ja muudetakse otsuseid 93/244/EMÜ ja 2001/618/EÜ

(teatavaks tehtud numbri K(2001) 4384 all)

(2001/905/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1964. aasta direktiivi 64/432/EMÜ veiste ja sigadega ühendusesisest kauplemist mõjutavate loomatervishoiu probleemide kohta,1 viimati muudetud direktiiviga 2000/20/EÜ,2 eriti selle artikli 9 lõiget 2,

ning arvestades järgmist:

(1) Ühendusesisese sigadega kauplemise suhtes kohaldatavad lisatagatised seoses Aujeszky haigusega ja loetelud liikmesriikide territooriumidest, mis on sellest haigusest vabaks tunnistatud ja territooriumitest, kus kasutatakse selle haiguse likvideerimise heakskiidetud programme, on sätestatud komisjoni otsuses 93/24/EMÜ,3 viimati muudetud otsusega 2001/746/EÜ,4 mis tunnistatakse alates 1. juulist 2002 kehtetuks ja asendatakse otsuse 2001618/EÜ,5 muudetud otsusega 2001/746/EÜ, sätetega.

(2) Belgia ja Holland on vastavalt 14. septembri 2001. aasta ja 18. oktoobri 2001. aasta kirjadega esitanud komisjonile teavet oma riigis kohaldatava Aujeszky haiguse tõrje ja likvideerimise programmi kohta. Need programmid peaksid võimaldama tulevikus Aujeszky haigust Belgia ja Hollandi territooriumilt likvideerida.

(3) Komisjon on kooskõlas direktiivi 64/432/EMÜ artikli 9 lõikega 2 programmid läbi vaadanud. Programmid vastavad nimetatud direktiivi artikli 9 lõikes 1 sätestatud tingimustele ja neid on seetõttu võimalik heaks kiita.

(4) Otsuseid 93/244/EMÜ ja 2001/618/EÜ on vaja muuta, et lisata nende liikmesriikide territooriumide või piirkondade hulka, kus kasutatakse nimetatud haiguse likvideerimise heakskiidetud programmi, Belgia ja Hollandi territooriumid selleks, Belgia ja Holland saaksid ühendusesiseses sigadega kauplemisel nõuda teatavaid lisatagatisi.

(5) Belgia ja Madalmaade ametiasutused kohaldavad sigade riigisisese liikumise puhul eeskirju, mis on samaväärsed vähemalt ühenduse õigusaktides sätestatutega.

(6) Kõnealuseid lisatagatisi ei tohi nõuda liikmesriikidelt või nende piirkondadelt, mida käsitatakse Aujeszky haigusest vabana.

(7) Käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevaga kiidetakse heaks Belgia ja Madalmaade poolt Aujesky haiguse likvideerimiseks esitatud programmid:

Lisatagatised, mida Belgia ja Holland võivad ühendusesiseses sigadega kauplemises nõuda, sätestatakse otsuses 93/244/EMÜ kuni 1. juulini 2002 ja pärast seda kuupäeva otsuses 2001/618/EÜ ja selle hilisematest muudatustes.

Artikkel 2

Otsuse 93/244/EMÜ I lisa ja otsuse 2001/618/EÜ II lisa tekstid asendatakse käesoleva otsuse lisa tekstiga.

Artikkel 3

Käesolevat otsust kohaldatakse alates 1. jaanuarist 2002.

Artikkel 4

Käesolev otsus on adresseeritud liikmesriikidele.

Brüssel, 18. detsember 2001

Komisjoni nimel

komisjoni liige

David BYRNE

1 EÜT 121, 29.7.1964, lk 1977/64.

2 EÜT L 163, 4.7.2000, lk 35.

3 EÜT L 111, 5.5.1993, lk 21.

4 EÜT L 278, 23.10.2001, lk 41.

5 EÜT L 215, 9.8.2001, lk 48.

LISA

Liikmesriigid või nende piirkonnad, kus on kasutusel Aujeszky haiguse likvideerimise heakskiidetud programm

Saksamaa: Niedersachseni, Nordrhein-Westfaleni ja Baieri liidumaa.

Belgia: kogu territoorium

Madalmaad: kogu territoorium."